
THEMA 1 Tirweddau a phrosesau ffisegol

Pennod 1 Tirweddau nodedig



Tirweddau’r uwchdir yn y DU

Mae tirweddau’r uwchdir yn y DU yn ardaloedd o fynyddoedd neu weundir. Yn y rhanbarthau uwchdir uchaf mae’r dirwedd yn agored ac, os oes ffiniau caeau yno, prin iawn ydyn nhw. Yn is i lawr, mae tirweddau’r uwchdir yn y DU yn cynnwys dyffrynnoedd afonydd. Mae’r ardaloedd is hyn yn cael eu heffeithio fwy gan bobl, gyda ffermydd, ffiniau caeau ac aneddiadau. Mae tirweddau’r uwchdir yn amrywio o ardal i ardal, yn sgil ffactorau fel y rhai canlynol:


	•  daeareg

	•  sut mae’r aneddiadau a’r ffermio wedi effeithio ar y ffordd mae’r tir wedi cael ei ddefnyddio

	•  prosesau naturiol yn y gorffennol (fel erydu gan iâ yn ystod yr oes iâ ddiwethaf) a phrosesau naturiol presennol (fel erydu gan afonydd)

	•  y math o lystyfiant.

Ffigur 1 Y mathau o dirweddau’r uwchdir yn y DU a lledaeniad yr iâ pan oedd iâ ar gynnydd y tro diwethaf 22,000 o flynyddoedd yn ôl.

Uwchdir

Tirwedd sy’n uchel uwchben lefel y môr. Mae ardaloedd uwchdir yn fryniog ac weithiau’n fynyddig.

Ffigur 2 Tirwedd mynyddoedd a dyffrynnoedd yn Ardal y Llynnoedd.

Gweithgareddau


	1  a)  Defnyddiwch Ffigur 1 i ddisgrifio dosbarthiad:

	i)   tirweddau mynyddoedd a dyffrynnoedd

	ii)  tirweddau llwyfandiroedd a dyffrynnoedd.





	    b)  Beth rydych chi’n ei sylwi am y berthynas rhwng y mathau hyn o dirweddau a lledaeniad yr iâ?

	2  a)  Disgrifiwch y dirwedd yn Ffigur 2.

	    b)  Pa arweddion sy’n gwneud y dirwedd hon yn arbennig?

Gwaith ymholi

Beth am gymharu tirweddau’r uwchdir yn y DU?


	•  Edrychwch ar rai ffotograffau o Barc Cenedlaethol Eryri.

	•  Beth yw’r pethau sy’n debyg a’r pethau sy’n wahanol rhwng Ffigur 2 a’r ffotograffau rydych chi wedi dod o hyd iddyn nhw?

Deall tirweddau cymhleth

Mae llawer o arweddion a thirffurfiau gwahanol ym mhob tirwedd. Yn debyg i jigso, mae’r cyfuniad o’r arweddion gwahanol hyn yn creu hunaniaeth lle a welwn (ac a brofwn) pan fyddwn yn gweld neu’n ymweld â thirwedd yn y DU.

Astudiwch Ffigur 3. Mae’n dangos twyni tywod Ynyslas ar arfordir gorllewinol Cymru. Nid yw’r twyni tywod eu hunain yn anghyffredin. Mae Ffigur 4 yn dangos bod arweddion tebyg yn perthyn i dirweddau nifer mawr o leoliadau arfordirol.

Ffigur 3 Twyni tywod Ynyslas wrth aber Afon Dyfi.



Astudiwch Ffigur 5. Gallwch chi weld y twyni tywod ar bwynt 6. Dim ond un nodwedd fach ydy’r rhain mewn tirwedd gymhleth. Mae arwynebedd y twyni tywod yn llai nag un cilometr sgwâr, ond mae’r foryd y tu cefn ar raddfa fwy o lawer. Mae nifer o dirffurfiau afonydd a rhai arfordirol yn yr ardal hon, yn ogystal ag amrywiaeth o ecosystemau. Mae’r dirwedd hon yn ymddangos yn naturiol, ond mae llawer o ddylanwadau dynol arni. Mae ffosydd yn draenio llawer o’r tir corsiog yn y foryd ac mae anifeiliaid yn pori ar y tir. Mae twristiaid yn hoffi’r dirwedd ac mae nifer o drefi bach a safleoedd carafannau yno. Y cyfuniad o’r gwahanol arweddion ffisegol a dynol hyn sy’n rhoi’r rhinweddau tirwedd unigryw i foryd Afon Dyfi.

Graddfa

Cysyniad daearyddol sy’n cael ei ddefnyddio i ddisgrifio maint cymharol rhywbeth. Mae tirwedd yn cynnwys arweddion, fel y twyni tywod, sydd ar raddfa gymharol fach. Maen nhw’n cael eu disgrifio fel arweddion graddfa leol. Mae arweddion eraill, fel y bryniau, yn llawer mwy. Maen nhw’n gorchuddio rhannau mawr o Gymru, ac felly’n cael eu disgrifio fel arweddion graddfa ranbarthol.

Lle

Dyma gysyniad daearyddol sy’n cael ei ddefnyddio i ddisgrifio’r pethau sy’n gwneud rhywle yn arbennig, yn unigryw neu’n nodedig. Mae llawer o arweddion gwahanol o’r amgylchedd dynol a ffisegol ym mhob lle. Ymhlith y rhain mae arweddion tirwedd a thirnodau, mathau gwahanol o adeiladau lleol, ecosystemau a chynefinoedd, ac arweddion hanesyddol a diwylliannol lleol. Gall pob un o’r arweddion hyn fod yn ddigon cyffredin yn y DU. Fodd bynnag, y cyfuniad unigryw o’r arweddion daearyddol hyn sy’n creu hunaniaeth ar gyfer unrhyw le penodol.

Ffigur 4 Dosbarthiad twyni tywod yn y DU.

Gweithgareddau


	1  Astudiwch Ffigur 3. Disgrifiwch arweddion y dirwedd hon a welwch yn A a B.

	2  Disgrifiwch ddosbarthiad y twyni tywod yn Ffigur 4.

	3  Cysylltwch bob label â’r arwedd sydd â’r rhif cywir yn Ffigur 5.

	4  Defnyddiwch dystiolaeth yn Ffigurau 3 a 5 i esbonio’r cysyniadau o raddfa a hunaniaeth lle.

Ffigur 5 Golwg oddi uchod o foryd Afon Dyfi, y Canolbarth.

Ffigur 6 Tref farchnad fach Machynlleth, tua 9 km o aber Afon Dyfi.

Ffigur 7 Pyllau yn nyffryn Afon Dyfi yn Ynyshir, tua 3 km o aber yr afon.

Gweithgareddau


	5  a)  Gwnewch gopi o Ffigur 8 a’i ddefnyddio i gyfrifo sgôr ddeubegwn ar gyfer pob ffotograff.

	    b)  Rhannwch eich sgorau ag o leiaf pedwar person arall yn eich dosbarth. Cyfrifwch sgôr gymedrig ar gyfer pob ffotograff.

Ffigur 8 Gosodiadau deubegwn i asesu tirwedd.





Safleoedd pot mêl

Mae miliynau o bobl yn mwynhau gweithgareddau hamdden yng nghefn gwlad. Mae cerdded, rhedeg a beicio yn weithgareddau poblogaidd sy’n dda i’r iechyd. Mae gweithgareddau hamdden hefyd yn dda i’r economi gwledig. Mae pobl sy’n ymweld am y dydd yn gwario arian ar atyniadau lleol, mewn siopau ac ar fwyd a diod; mae ymwelwyr eraill yn aros dros nos mewn gwestai. Mae hyn yn galluogi amrywiaethu gwledig – lle mae’r economi gwledig yn mentro o fyd ffermio ac yn buddsoddi mewn diwydiannau gwasanaethau sy’n ymwneud â thwristiaid.

Fodd bynnag, gall gormod o ymwelwyr achosi problemau. Mae sbwriel, parcio ac erydiad ar lwybrau troed yn faterion mae angen eu rheoli’n ofalus. Mae’r problemau hyn yn gwaethygu wrth i nifer yr ymwelwyr fynd yn uwch na’r gallu i ymdopi sydd gan y lleoliad ac i weithgaredd ddechrau gwneud difrod i’r dirwedd neu i’r ecosystem. Yn fwy na thebyg ni fydd y gallu i ymdopi yn ddigonol yn safleoedd pot mêl y DU. Fel gwenyn o gwmpas pot mêl, mae’r lleoliadau hyn yn denu nifer mawr o ymwelwyr oherwydd eu bod:


	•  yn eithriadol o hardd neu ddiddorol

	•  yn hawdd eu cyrraedd ar y ffordd fawr ac yn ddigon agos at bobl sy’n byw mewn trefi neu ddinasoedd mwy.



Mae mwyafrif safleoedd pot mêl naturiol y DU mewn naill ai Ardaloedd o Harddwch Naturiol Eithriadol (AHNE) neu Barciau Cenedlaethol y DU.

Ffigur 9 Lleoliad a dosbarthiad Ardaloedd o Harddwch Naturiol Eithriadol (AHNE) a Pharciau Cenedlaethol yng Nghymru a Lloegr. Mae AHNE yn cael eu dewis oherwydd rhinweddau eu golygfeydd ysblennydd.

Amrywiaethu gwledig

Pan fydd busnesau newydd yn cael eu datblygu yng nghefn gwlad. Yn aml, mae’r busnesau newydd hyn mewn hamdden neu dwristiaeth yn hytrach na ffermio.

Y gallu i ymdopi

Faint o bobl mae tirwedd yn gallu eu cynnal cyn achosi unrhyw ddifrod parhaol.

Ffigur 10 Pwysigrwydd twristiaeth i Barc Cenedlaethol Dales Efrog (2017) mewn niferoedd.

Gweithgareddau


	1  Astudiwch Ffigur 9.

	a)  Disgrifiwch leoliad AHNE Bryniau Sir Amwythig.

	b)  Rhestrwch 5 ardal drefol sydd o fewn 100 km i Barc Cenedlaethol Ardal y Peak.

	c)  Pa Barc Cenedlaethol sydd bellaf i ffwrdd o unrhyw ddinas fawr?





	2  Defnyddiwch dystiolaeth yn Ffigur 10 i awgrymu sut mae twristiaeth yn helpu’r economi gwledig i amrywiaethu.

Atgyweirio erydiad ar lwybrau troed Bannau Brycheiniog

Ardal fynyddig yn ne Cymru yw Bannau Brycheiniog. Mae’n ardal hynod boblogaidd ymhlith cerddwyr a beicwyr mynydd. Mae rhai o’r llwybrau sy’n cael eu defnyddio amlaf ar dir sy’n eiddo i gyrff cyhoeddus fel Awdurdod y Parc Cenedlaethol a’r Ymddiriedolaeth Genedlaethol. O 2005 i 2015, bu’r Ymddiriedolaeth Genedlaethol wrthi’n atgyweirio 15 km o’r llwybrau hyn. Roedd y gwaith yn cynnwys aildyfu llystyfiant ar bridd noeth ac adfer llystyfiant oedd wedi dirywio. Cafodd dros 75,000 m2 o lystyfiant ei adfer i gyd. Mae’r Ymddiriedolaeth Genedlaethol yn gobeithio atgyweirio 10 km arall o lwybrau troed lle mae lled yr erydiad yn fwy na 4 m.

Mae’r atgyweirio yn dibynnu’n fawr iawn ar roddion ac ymdrech gwirfoddolwyr. Yn ystod haf 2015, cafodd darn o lwybr yng Nghefn Cwm Llwch, ger Pen y Fan, ei adfer. Mae’r ardal hon yn anghysbell iawn a rhaid oedd defnyddio hofrennydd i gario’r bagiau 1 dunnell fetrig o gerrig i’r safle. Cafodd cyfanswm o 70 o fagiau eu cludo o’r chwarel gerllaw. Mae’r cerrig yn cael eu gosod yn unionsyth yn y ddaear a’u pacio’n dynn i greu llwybr sy’n edrych yn naturiol ac sy’n para’n dda. Ar ôl creu’r llwybr, mae’n bosibl aildyfu llystyfiant ar hyd yr ochrau. Mae’r gwaith o reoli’r llwybrau troed ym Mannau Brycheiniog yn costio tua £100,000 bob blwyddyn i’r Ymddiriedolaeth Genedlaethol yn unig.

Ffigur 11 Gwirfoddolwyr yn atgyweirio llwybr troed ger Pen y Fan ym Mannau Brycheiniog.

Gweithgareddau


	3  Esboniwch pam mae’n anodd atgyweirio amgylchedd sy’n debyg i’r un yn Ffigur 11.




	4  a)  Gwnewch gopi o Ffigur 12.

	    b)  Rhowch label addas ar gyfer pob cam o’r diagram.

	    c)  Copïwch y gosodiadau sydd o dan y diagram a’u rhoi mewn trefn i ddangos pam mae’r llwybr yn lledu dros amser.




	5  Awgrymwch pam mae’n bwysig rheoli effeithiau erydiad ar lwybrau troed. Ystyriwch yr effaith ar yr amgylchedd ffisegol, a hefyd ar yr economi gwledig, os nad yw erydiad y llwybrau troed yn cael ei reoli.

Ffigur 12 Pethau sy’n achosi erydiad ar lwybrau troed.






Rheoli tirweddau nodedig

Mae cefn gwlad y DU yn cael ei reoli gan dirfeddianwyr. Mae ffermwyr yn rheoli eu tir i gynhyrchu bwyd a diogelu cynefinoedd a bywyd gwyllt. Mae Parciau Cenedlaethol ac AHNE y DU yn cael eu rheoli’n ofalus. Mae hyn er mwyn sicrhau bod rhinweddau arbennig ac unigryw y tirweddau, y bywyd gwyllt a’r dreftadaeth ddiwylliannol yn cael eu cydnabod a’u diogelu. Tîm bach o staff llawn amser a grŵp mawr o wirfoddolwyr sy’n gwneud y gwaith. Mae gan bob un o AHNE y DU gynllun rheoli 5 mlynedd sy’n nodi’r camau gweithredu mae angen eu cyflawni.

Ffigur 13 Lleoliad AHNE a gwarchodfeydd biosffer yng Nghymru a’r cyffiniau.




Rheoli AHNE Bryniau Clwyd a Dyffryn Dyfrdwy

Uwchdir calchfaen yng ngogledd-ddwyrain Cymru yw Bryniau Clwyd. Mae’n ardal boblogaidd i ymwelwyr, gyda thua 4.5 miliwn o bobl yn byw o fewn taith car 90 munud i’r ardal. Mae’r dirwedd nodedig, sydd i’w gweld yn Ffigur 14, yn dangos pwysigrwydd ei daeareg. Mae’r galchfaen yn gwrthsefyll erydiad ac yn ffurfio sgarpiau serth â llethrau sgri hir oddi tanynt. Uwchben y sgarp, mae’r priddoedd calchfaen ar y llwyfandir yn denau ac mae’r planhigion yn arbenigol. Mae tirweddau calchfaen yn eithaf anghyffredin yn y DU. Mae eu dosbarthiad i’w weld yn Ffigur 15.

Ffigur 14 Tirwedd galchfaen Eglwyseg yn AHNE Bryniau Clwyd, Cymru.

Ffigur 15 Dosbarthiad calchbalmentydd yn y DU.

Gweithgareddau


	1  Ysgrifennwch label priodol ar gyfer pob un o’r arweddion, o 1 i 6, yn Ffigur 14.




	2  a)  Disgrifiwch ddosbarthiad calchbalmentydd yn y DU.

	    b)  Er bod y calchbalmant yn Ffigur 14 i’w weld mewn lleoedd eraill, esboniwch pam mae’r arwedd hon yn helpu i roi ymdeimlad o le i Eglwyseg.

Ffigur 16 Dyfyniad o Gynllun Gweithredu AHNE Bryniau Clwyd.

Ffigur 17 Gofynnwyd i fusnesau twristiaid roi sgôr i bob gweithgaredd ar raddfa o un i bump. Mae sgôr o un yn dynodi rhywbeth sy’n ‘bwysig i’r rhan fwyaf o fy ymwelwyr’ a sgôr o bump yn dynodi rhywbeth sydd ‘ddim yn bwysig i unrhyw un o fy ymwelwyr’.

Ffigur 18 Rhai pwyntiau gweithredu o gynllun rheoli AHNE Bryniau Sir Amwythig ar gyfer 2014–19.

Gweithgareddau


	3  Defnyddiwch Ffigur 16 i ddisgrifio sut mae arweddion daearegol, daearyddol a diwylliannol y dirwedd yn denu ymwelwyr i’r AHNE hon.

	4  Dewiswch dechneg briodol i gyﬂwyno’r data yn Ffigur 17.




	5  a)  Trafodwch y naw pwynt gweithredu yn Ffigur 18.

	    b)  Gwnewch ddiagram diemwnt naw (fel yr un ar dudalen 83) a rhowch y pwyntiau gweithredu yn y diagram. Rhowch y pwyntiau sydd bwysicaf yn eich barn chi ar frig y diagram.

	    c)  Esboniwch pam rydych chi wedi dewis y tri phwynt gweithredu uchaf. Dylech chi esbonio sut bydd y pwyntiau rydych chi wedi’u dewis yn helpu i warchod neu i gydnabod tirweddau, bywyd gwyllt neu gymunedau/treftadaeth leol.

Ymchwilio i ddefnydd ymwelwyr o saﬂe pot mêl

Cefnen greigiog yw’r Stiperstones yn AHNE Bryniau Sir Amwythig. Mae’r AHNE hon o fewn pellter gyrru hawdd i drefi a dinasoedd Gorllewin Canolbarth Lloegr. Nid yw’r bryniau’n fawr: mae copaon y rhan fwyaf ohonyn nhw tua 400 m uwchben lefel y môr. Nid yw’r llethrau’n rhy serth ac felly mae cerddwyr a beicwyr o bob gallu ac oed yn gallu eu dringo.

Mae priddoedd y Stiperstones yn arbennig o denau. Yn wir, mae brigiadau creigiog sy’n cael eu galw’n ‘tyrrau’, yn ymwthio allan ar hyd copa’r gefnen. Mae pobl yn cerdded i fyny i’r copa er mwyn dringo dros y tyrrau ac edmygu’r olygfa. Fodd bynnag, mae sathru ar hyd yr un llwybrau wedi difrodi’r llystyfiant ac wedi erydu’r pridd. Gallwch chi weld olion erydiad ar y llwybrau troed yn Ffigur 20.


Strategaethau samplu

Set o ddata yw sampl sy’n dangos i ni beth sy’n digwydd heb i ni orfod cofnodi pob peth. Mae’n rhaid i’r sampl fod yn gynrychiadol – hynny yw, adlewyrchu’r sefyllfa gyfan yn deg. Mae’n hanfodol bod y sampl yn ddiduedd. Mae tair prif strategaeth samplu i’w gweld yn Ffigur 19. Yn ogystal, mae samplu weithiau yn gallu bod yn ‘oportiwnistaidd’. Yn achos samplu oportiwnistaidd, mae’r sampl wedi’i ddewis gan ei fod yn gyfleus ac ar gael yn hawdd neu’n ddiogel. Er enghraifft, mae pwyntiau samplu ar hyd afon yn cael eu dewis fel arfer gan fod caniatâd wedi’i roi i fynd i’r afon (mae’r perchennog wedi cytuno) ac mae’n ddiogel gwneud hynny. Y broblem gyda’r math hwn o samplu yw y gall fod yn annheg neu ddangos tuedd, ac felly efallai nad yw eich sampl yn gynrychiadol.

Beth yw’r gwahaniaeth rhwng data meintiol a data ansoddol?

Mae daearyddwyr yn gallu casglu pob math o ddata gwahanol wrth wneud ymholiad gwaith maes, ond bydd y data bob amser yn perthyn i un o ddau gategori:

Data meintiol yw gwybodaeth y mae’n bosibl ei mesur a’i chofnodi fel rhifau. Mae cyfrif traffig, mesur lled a chyﬂymder afon neu fesur maint cerrig mân ar draeth i gyd yn enghreifftiau o ddata meintiol.

Data ansoddol yw gwybodaeth sydd ddim yn rhifiadol. Gallwch chi gasglu data ansoddol mewn llawer o ffyrdd – er enghraifft, tynnu ffotograffau, gwneud brasluniau maes neu gymryd recordiadau fideo neu sain. Mae cyfweld pobl i ofyn am eu barn a’u safbwyntiau ar fater hefyd yn enghraifft o gasglu data ansoddol. Mae’r dechneg ddeubegwn (tudalen 104) yn ffordd o geisio casglu barn pobl gan ddefnyddio dull mwy meintiol.

Ffigur 19 Strategaethau samplu.





Defnyddio rheolydd i ymchwilio i effaith sathru

Mae Ffigur 20 yn dangos yn glir y gwahaniaeth mewn llystyfiant rhwng ardaloedd lle mae ymwelwyr wedi bod yn eu sathru’n drwm ac ardaloedd lle nad oes pobl wedi bod yn cerdded. Fodd bynnag, fel mae Ffigur 12 (tudalen 5) yn ei awgrymu, mae pobl yn cerdded drwy lystyfiant bob ochr i’r llwybr i osgoi cerdded ar gerrig anwastad. Mae hyn yn arwain at gwestiwn ymholi: oes mwy o berygl i rai rhywogaethau o blanhigion nag eraill?

Oes mwy o berygl i rai rhywogaethau o blanhigion nag eraill?

Os oes, efallai y gwelwch fod canran is o rai planhigion yn tyfu’n union wrth ochr y llwybr oherwydd bod y sathru wedi’u difrodi. I ganfod yr ateb byddai’n rhaid i chi drefnu rheolydd – arbrawf i ddarganfod y swm cyfartalog o bob rhywogaeth o blanhigyn. Dyma beth y byddech chi’n ei wneud:

Cam 1: Defnyddiwch gwadrad i fesur canran gwahanol blanhigion mewn ardal sydd i ffwrdd o’r llwybr ac nid yw sathru’n effeithio arni. Grid metel neu blastig yw cwadrad, sydd fel arfer tua hanner metr o un ochr i’r llall. Gallwch chi amcangyfrif canran pob planhigyn ym mhob cwadrad. Cymerwch o leiaf 5 mesur rheoli mewn lleoedd gwahanol ac yna cyfrifwch y canran cymedrig ar gyfer pob planhigyn yn yr ardaloedd hyn.

Cam 2: Gosodwch drawslun (gweler tudalen 188) ar draws y llwybr. Bydd angen i chi ddechrau a gorffen y trawslun sawl metr i ffwrdd o’r darn o lwybr sydd wedi erydu. Mae hyn er mwyn sicrhau eich bod yn samplu’r planhigion wrth ochr yr ardal sydd wedi cael ei sathru. Bydd angen i bob cwadrad fod 2 m oddi wrth ei gilydd ar hyd y trawslun.

Ffigur 20 Nid yw erydiad ar lwybrau troed yn broblem gyffredin yn AHNE Bryniau Sir Amwythig, ond mae’n broblem leol ar gefnen y Stiperstones.

Ffigur 21 Canran o bob math o lystyfiant yn y cwadradau rheoli.

Ffigur 22 Canran o bob math o lystyfiant ym mhob cwadrad; roedd pob cwadrad 2 m oddi wrth ei gilydd.

Gweithgareddau


	1  Sut mae sathru yn effeithio ar rywogaethau gwahanol o blanhigion?

	a)  Defnyddiwch y data yn Ffigur 21 i gyfrifo canran cymedrig pob planhigyn yn y rheolydd.

	b)  Dewiswch dechneg addas i gyﬂwyno’r data yn Ffigur 22. Gweler tudalen 189 i weld sut mae lluniadu diagram barcut.

	c)  Pa gasgliadau gallwch chi ddod iddyn nhw am effaith sathru ar blanhigion llus a grug wrth ochr y llwybr?

Gwaith ymholi

Sut byddech chi’n mynd ati i lunio ymholiad i’r hyn sy’n rhoi ymdeimlad o hunaniaeth i’ch ardal leol? Pa ddata meintiol ac ansoddol gallech chi eu casglu?

Datblygu cwestiwn ymholi

Dychmygwch eich bod ar fin mynd ar daith maes i’r Stiperstones. Mae angen cwestiwn ymholi ar gyfer eich ymholiad. Yn gyntaf, mae angen i chi ddod i ddeall naws y lle a’r problemau sydd yno. Mae’n syniad da defnyddio’r rhyngrwyd i ddarllen am AHNE Bryniau Sir Amwythig, neu ddefnyddio Google Maps neu Google Street View i ymchwilio i leoliad eich gwaith maes cyn eich ymweliad. Wedyn gallwch chi ddatblygu cwestiynau ymholi posibl. Er enghraifft:

Pa effaith mae ymwelwyr yn ei chael ar yr amgylchedd yn y Stiperstones?

Mae’n bosibl rhannu’r cwestiwn hwn yn is-gwestiynau llai i helpu i roi strwythur iddo:


	1  Beth rydyn ni’n ei wybod am yr ymwelwyr sy’n mynd i’r Stiperstones?

	2  Sut amgylchedd sydd yn y Stiperstones?

	3  Sut mae’r ymwelwyr wedi effeithio ar yr amgylchedd yn y Stiperstones?

Defnyddio holiaduron

Mae gan holiaduron gryfderau a chyfyngiadau. Maen nhw’n casglu gwybodaeth oddrychol, sy’n ddefnyddiol iawn os oes gennych ddiddordeb mewn darganfod barn pobl. Ond, un cyfyngiad yw na allwch chi fod yn siŵr bod pobl wedi ateb eich cwestiynau’n onest. Gallwch chi ofyn cwestiynau caeedig neu gwestiynau agored. Wrth ofyn cwestiynau caeedig, bydd angen i chi greu rhai atebion posibl, a bydd pobl wedyn yn dewis un o’r atebion hyn. Mae cwestiynau caeedig yn gyflym ac yn hawdd i bobl eu hateb, ac mae’n hawdd cyflwyno’r canlyniadau wedyn. Fodd bynnag, mae’r ymatebwyr yn cael eu cyfyngu i’r opsiynau rydych chi wedi’u dewis ar eu cyfer yn barod. Mae cwestiynau agored yn gadael i bobl ateb yn rhydd ym mha ffordd bynnag yr hoffen nhw neud hynny. Maen nhw’n gallu bod yn ddefnyddiol iawn gan eu bod yn gadael i bobl siarad yn rhydd am y pwnc, ond mae dadansoddi’r atebion yn gallu bod yn fwy anodd.

Ffigur 23 Sgorau asesu effaith amgylcheddol; pwyntiau samplu bob 100 m o’r maes parcio o dan gefnen y Stiperstones.

Gweithgareddau


	1  Defnyddiwch Ffigur 9 (tudalen 4) i ddisgrifio lleoliad AHNE Bryniau Sir Amwythig.

	2  Awgrymwch ddau reswm gwahanol pam mae’r lle mor boblogaidd gydag ymwelwyr o Birmingham sy’n dod am y dydd.

	3  Astudiwch y cwestiwn ymholi canlynol am y Stiperstones:
Pa effaith mae ymwelwyr yn ei chael ar yr amgylchedd yn y Stiperstones?


	a)  Awgrymwch un ffordd o newid y cwestiwn ymholi er mwyn i chi allu ymchwilio i’r effaith bosibl y mae ymwelwyr yn ei chael ar fusnesau yn AHNE Bryniau Sir Amwythig.

	b)  Sut byddech chi’n newid yr is-gwestiynau?

Prosesu a chyflwyno tystiolaeth

Gallwch chi brosesu data mewn sawl ffordd. Er enghraifft drwy gyfrifo:


	•  cyfansymiau a chanrannau

	•  cyfartaleddau (cymedr, modd neu ganolrif)

	•  uchafswm, isafswm ac amrediadau rhyngchwartel (gweler tudalen 17).



Mae angen i chi gyflwyno eich data gan ddefnyddio technegau priodol i’ch helpu chi i nodi unrhyw batrymau neu dueddiadau. Dyma rai cwestiynau i’w hystyried wrth ddewis techneg.


	•  Ydy’r data wedi’u mynegi fel gwerthoedd gwirioneddol neu fel canrannau? Gallech chi ddefnyddio siartiau bloc ar gyfer gwerthoedd gwirioneddol a siartiau cylch i ddangos canrannau.

	•  Ydy’r data yn arwahanol neu’n ddi-dor? Dylech chi ddefnyddio graff bloc i ddangos data arwahanol a graff llinell i ddangos data di-dor.

	•  Ydy’r data yn dweud rhywbeth wrthych chi am y lleoedd gwahanol? Os ydyn nhw, ydych chi’n gallu gosod eich siartiau bloc neu siartiau cylch ar fap sylfaen?

	•  Oes gennych chi ddwy set o ddata sy’n perthyn i’w gilydd? Os oes, a fyddai graff gwasgariad (tudalen 267) yn dangos perthynas?





Dadansoddi’r dystiolaeth

Ystyr dadansoddi yw astudio’r data a dod o hyd i unrhyw batrymau neu dueddiadau. Er enghraifft:


	•  Ydy’r data yn cynyddu, yn lleihau neu’n gyson yn ystod eich arolygon?

	•  Oes unrhyw ddata sydd ddim yn dilyn y patrwm? Anomaleddau yw’r rhain. Allwch chi esbonio’r rheswm drostyn nhw?

	•  Sut mae’r data yn cysylltu â’r safleoedd yn y lleoliad? Ydy’r data yn dangos patrwm gofodol? Mewn geiriau eraill, ydy’r patrymau a welwch chi yn amrywio yng nghyd-destun gofod?

Anomaleddau

Data sy’n wahanol i, neu sydd ddim yn dilyn, y patrymau neu’r tueddiadau sydd i’w gweld mewn data eraill.

Gofodol

Ansoddair sy’n disgrifio lleoliad neu ddosbarthiad data. Mae patrwm gofodol yn rhywbeth y gallwch chi ei fapio.

Gwerthuso eich ymholiad

Ystyr gwerthuso yw asesu cryfderau a gwendidau pob cam o’ch ymholiad. Gallai eich gwerthusiad ddilyn y camau canlynol:


	•  Cam 1: A wnaethoch chi ofyn y cwestiwn cywir i ddechrau? Oeddech chi’n gallu casglu’r math cywir o ddata er mwyn gallu dod i gasgliadau?

	•  Cam 2: Oedd eich data chi’n gynrychiadol ac yn ddibynadwy? Os gwnaethoch chi ddefnyddio holiaduron, a gawsoch chi ddigon o atebion er mwyn gallu cyflwyno barn y cyhoedd yn gywir? Os gwnaethoch chi ddefnyddio data o’r rhyngrwyd neu o ffynhonnell arall, ydych chi’n hyderus bod y ffynhonnell yn ddilys, neu oes posibilrwydd bod y wybodaeth yn dangos tuedd?

	•  Cam 3: Oedd yr ymholiad wedi’i gynllunio’n dda? Cofiwch mai mater o gynllunio gwael, ac nid camgymeriad dynol, yw peidio â chasglu digon o ddata, peidio â chael digon o amser i orffen neu beidio â rhoi digon o ymdrech i’r gwaith. Sut gallech chi wella eich ymholiad pe byddech chi’n ei wneud unwaith eto?

	•  Cam 4: Oes unrhyw gwestiynau pellach sydd angen eu hateb? Sut gallech chi estyn yr ymholiad ymhellach?

Gweithgareddau


	4  Astudiwch Ffigur 23.

	a)  Pa fath o samplu a ddefnyddiwyd i gasglu’r data hyn?

	b)  Awgrymwch ragdybiaeth sy’n cysylltu’r pellter o’r maes parcio â’r effeithiau amgylcheddol.

	c)  Cyflwynwch y data gan ddefnyddio dwy dechneg wahanol.








	ch)  Beth yw cryfderau a chyfyngiadau’r ddwy dechneg hon?

Gwaith ymholi

Ar gyfer saﬂe pot mêl rydych chi’n gyfarwydd ag ef:


	•  Datblygwch gwestiwn y gallech chi ei astudio.

	•  Pa ddata gallech chi eu casglu?

	•  Pa strategaethau samplu byddech chi’n eu defnyddio? Pam?

	•  Pa dechnegau dadansoddi a chyﬂwyno gallech chi eu defnyddio?

Mae lliw gwahanol gan bob thema er mwyn i chi allu
dod o hyd i bethau yn y llyfr yn hawdd.

Mae termau daearyddol pwysig yn cael eu nodi mewn

. Gallwch chi wirio ystyr y geiriau hyn
yn yr eirfa yng nghefn y llyfr ac ehangu eich geirfa
ddaearyddol.

Mae'r termau daearyddol pwysicaf wedi'u hesbonio
mewn blychau wedi'u lliwio.

Mae ffotograffau yn dangos sut mae lleoedd go iawn yn
edrych. Mae'r ffotograff hwn yn dangos Mumbai - lle
unigryw. Ond mae'r ffotograff yn dangos rhai nodweddion
sy'n gyffredin yn nhirweddau trefol llawer o ddinasoedd
mewn NICs. Dylech chi astudior ffotograffau yn fanwl.
Beth gallwch chi ei ddysgu am ddinasoedd mewn NICs
o'r ffotograff hwn?





